ddrg/super_eurlex huggingface dataset:
KIRJALLINEN KYSYMYS P-2201/03 esittäjä(t): Marie-Arlette Carlotti (PSE) komissiolle. Mauritanian presidentinvaalien seuranta.



Virallinen lehti nro 011 E , 15/01/2004 s. 0252 - 0252



KIRJALLINEN KYSYMYS P-2201/03 esittäjä(t): Marie-Arlette Carlotti (PSE) komissiolle (27. kesäkuuta 2003) Aihe: Mauritanian presidentinvaalien seuranta Mauritaniassa on määrä järjestää presidentinvaalit ensi marraskuussa. Valmistautumista näihin ratkaiseviin vaaleihin on leimannut ennen näkemätön tukahduttavan sorron aalto, joka koskettaa kaikkia poliittisia ja uskonnollisia piirejä. Välimeren alueen ja mustan Afrikan taitekohdassa sijaitseva Mauritania on alueellisen tasapainon kannalta ratkaiseva elementti. Presidentinvaalien on muodostettava ratkaiseva vaihe tiellä kohti vakauden ja oikeusvaltion palauttamista Mauritaniaan. Se merkitsee, että vaalien valmistelujen ja itse vaalien on tapahduttava vapaasti, avoimesti ja demokraattisesti. Demokraattisten prosessien tukemisen puitteissa Euroopan unionin on valvottava ääntenlaskennan moitteetonta kulkua tarjoamalla logistista tukea ja lähettämällä tarkkailijoita. Aikooko komissio lähettää tarkkailijaryhmän Mauritaniaan? Poul Nielsonin komission puolesta antama vastaus (17. heinäkuuta 2003) Komissio yhtyy arvoisan parlamentinjäsenen näkemyksiin Mauritaniassa marraskuussa 2003 pidettävistä presidentinvaaleista. Se on myös huolissaan pidätysaallosta, joka tapahtui ennen kesäkuun 2003 vallankaappausyritystä, sekä olosuhteista, joissa sen jälkeen alkaneet pidätykset ja viraltapanot on tehty. Vaalitarkkailuvaltuuskunnan Mauritaniaan lähettämisestä voidaan todeta, että unioni toteuttaa kahdeksasta kymmeneen vaalitarkkailutehtävää vuosittain. Itse asiassa komission vaaliapua ja -tarkkailua koskevassa tiedonannossa sekä siihen liittyvissä neuvoston päätelmissä ja parlamentin Fava-päätöslauselmassa korostetaan, että unionin on tarpeen tarkkailla vain rajallista määrää vaaleja vuosittain. Neuvoston maantieteellisten ryhmien ja parlamentin vaalisuunnittelusta vastaavan ryhmän neuvonannon mukaan perustettiinkin luettelo maista, jotka pääsevät ensisijaisesti vaalitarkkailuun. Mauritania ei kuulunut näihin maihin vuonna 2003. Komissio ei ole myöskään saanut Mauritanian hallitukselta virallista pyyntöä lähettää kansainvälisiä tarkkailijoita, mikä on unionin vaalitarkkailuryhmän lähettämisen ehdoton edellytys. Komissio suhtautuu myönteisesti poliittisen vuoropuhelun vahvistamiseen Mauritanian viranomaisten kanssa. Näin Mauritanian viranomaiset saadaan huomioimaan tärkeys, joka unionissa liitetään peruslainsäädännön noudattamiseen sekä vapaiden, avoimien ja demokraattisten vaalien järjestämiseen.
KIRJALLINEN KYSYMYS E-0885/03 esittäjä(t): Roberta Angelilli (UEN) komissiolle. Fiumicinon kunnan käyttämät Sport per disabili (vammaisille tarkoitettu urheiluohjelma) -ohjelmasta myönnetyt varat.



Virallinen lehti nro 011 E , 15/01/2004 s. 0142 - 0142



KIRJALLINEN KYSYMYS E-0885/03 esittäjä(t): Roberta Angelilli (UEN) komissiolle (21. maaliskuuta 2003) Aihe: Fiumicinon kunnan käyttämät Sport per disabili (vammaisille tarkoitettu urheiluohjelma) -ohjelmasta myönnetyt varat Italian hallituksen valtiovarainministeriön valvontakomitea esitteli syyskuussa 2002 selonteon Euroopan unionin myöntämien varojen käytöstä. Kyseisestä selonteosta ilmeni huolestuttavasti myös se hitaus ja tehottomuus, jolla jotkut aluehallinnot hankepäätöksensä tekevät. Myös Euroopan komissio on korostanut useaan otteeseen olevansa huolestunut yhteisön varojen puutteellisesta käytöstä kunnissa. Ottaen huomioon, että erityisesti joidenkin paikallishallintojen, kuten Fiumicinon kunnan, on ehdottoman tarpeellista käyttää yhteisön varoja urheilun avulla tapahtuvaan vammaisten integroitumiseen, voiko komissio vastata seuraaviin kysymyksiin: 1. Onko Fiumicinon kunta esittänyt Sport per disabili -ohjelmaa koskevia hankkeita? 2. Onko se saanut rahoitusta näihin hankkeisiin? 3. Onko kyseisiä varoja käytetty? Michel Barnier'n komission puolesta antamayhteinen vastauskirjallisiin kysymyksiin E-0860/03, E-0885/03, E-1191/03, E-1192/03,E-1193/03, E-1194/03, E-1195/03, E-1196/03, E-1197/03, E-1198/03,E-1199/03, E-1200/03, E-1201/03, E-1202/03 ja E-1203/03 (23. huhtikuuta 2003) Komissio tunnustaa, että vammaisten sopeuttaminen yhteiskuntaan urheilutoiminnan kautta on tärkeää, mutta sillä ei ole asiaan liittyvää erityisohjelmaa. Arvoisan parlamentin jäsenen mainitsemien Italian kuntien saaman Euroopan aluekehitysrahaston mahdollisen osarahoituksen osalta kysyjää kehoitetaan tutustumaan hänen kirjallisiin kysymyksiinsä E-0834/03(1), E-1118/03(2), E-1119/03(3), E-1124/03 ja E-1125/03(4) annettuihin komission vastauksiin. (1) EUVL C 280 E, 21.11.2003, s. 96. (2) Katso sivu 160. (3) EUVL C 268 E, 7.11.2003, s. 172. (4) EUVL C 280 E, 21.11.2003, s. 117.
KIRJALLINEN KYSYMYS E-0882/03 esittäjä(t): Roberta Angelilli (UEN) komissiolle. Fiumicinon kunnan käyttämät Leader+-ohjelmasta myönnetyt varat.



Virallinen lehti nro 011 E , 15/01/2004 s. 0153 - 0153



KIRJALLINEN KYSYMYS E-0882/03 esittäjä(t): Roberta Angelilli (UEN) komissiolle (21. maaliskuuta 2003) Aihe: Fiumicinon kunnan käyttämät Leader+-ohjelmasta myönnetyt varat Italian hallituksen valtiovarainministeriön valvontakomitea esitteli syyskuussa 2002 selonteon Euroopan unionin myöntämien varojen käytöstä. Kyseisestä tutkimuksesta ilmeni huolestuttavasti myös se hitaus ja tehottomuus, jolla jotkut aluehallinnot hankepäätöksensä tekevät. Myös Euroopan komissio on korostanut useaan otteeseen olevansa huolestunut yhteisön varojen puutteellisesta käytöstä kunnissa. Ottaen huomioon, että erityisesti joidenkin paikallishallintojen, kuten Fiumicinon kunnan, on ehdottoman tarpeellista käyttää yhteisön varoja innovatiivisiin maaseudun kehittämishankkeisiin, joiden tarkoituksena on tuoda esiin kulttuuri- ja luonnonperintöä, luoda uusia työpaikkoja taloutta vahvistamalla ja parantaa maaseutuyhteisöjen organisointikykyä, voiko komissio vastata seuraaviin kysymyksiin: 1. Onko Fiumicinon kunta esittänyt Leader+-ohjelmaa koskevia hankkeita? 2. Onko se saanut rahoitusta näihin hankkeisiin? 3. Onko kyseisiä varoja käytetty? Franz Fischlerin komission puolesta antama vastaus (22. huhtikuuta 2003) Arvoisan parlamentin jäsenen esittämä kysymys koskee Leader+-ohjelman varojen käyttöä Fiumicinon kunnassa. Hän kysyy komissiolta erityisesti, onko Fiumicinon kunta esittänyt Leader+-ohjelmaa koskevia hankkeita, onko sille myönnetty rahoitusta näihin hankkeisiin ja onko kyseiset varat käytetty. Komission saatavilla olevista tiedoista käy ilmi, että Fiumicinon kunta sisältyy alueeseen, joka osallistuu 26. marraskuuta 2001 tehdyllä komission päätöksellä nro K(2001) 3626 hyväksyttyyn Lazion Leader+-yhteisaloiteohjelmaan. Lazion alue ei ole vielä tähän mennessä valinnut Leader+-ohjelmaan osallistuvia paikallisia toimintaryhmiä. On tärkeää täsmentää, että komissio ei päätä erityishankkeista eikä paikallisten toimintaryhmien valinnasta. Se päättää osallistumisesta ohjelmaan, jossa määritellään perusteet ryhmien valitsemiseksi käyttäen menettelyjä, joilla taataan Leader-lähestymistavan noudattaminen. Jäsenvaltio tai vastuussa oleva alueviranomainen päättää ryhmien ja yhteisrahoitettujen hankkeiden lopullisesta valinnasta ohjelmassa vahvistettujen edellytysten mukaisesti. Tämän vuoksi olisi hyvä, jos Lazion alueen Assessorato all'Agricoltura, joka on ohjelman hallintoviranomainen, toimittaisi tietoja yksittäisistä edunsaajista ja määräajoista, jotka alue on vahvistanut erityisesti Fiumicinon kuntaa koskevia tarjouspyyntöjä varten.
KIRJALLINEN KYSYMYS E-0851/03 esittäjä(t): María Izquierdo Rojo (PSE) neuvostolle. Marokon aikomus allekirjoittaa vapaakauppasopimus Yhdysvaltojen kanssa.



Virallinen lehti nro 280 E , 21/11/2003 s. 0106 - 0107



KIRJALLINEN KYSYMYS E-0851/03 esittäjä(t): María Izquierdo Rojo (PSE) neuvostolle (18. maaliskuuta 2003) Aihe: Marokon aikomus allekirjoittaa vapaakauppasopimus Yhdysvaltojen kanssa Marokolla on aikomus tehdä vapaakauppasopimus Yhdysvaltojen kanssa. Voiko tämä vaikuttaa Marokon ja Euroopan unionin välisiin assosiaatiosopimuksiin ja neuvotteluihin? Vastaus (21. heinäkuuta 2003) Neuvosto ilmoittaa arvoisalle parlamentin jäsenelle, ettei se ole toistaiseksi käsitellyt kyseistä asiaa eikä siis pysty antamaan vastausta. Neuvostolle on kuitenkin ilmoitettu vapaakauppasopimuksen neuvottelemista koskevien keskustelujen aloittamisesta Marokon kuningaskunnan ja Yhdysvaltojen välillä. Neuvosto seuraa luonnollisesti kyseisen sopimuksen mahdollisia vaikutuksia Marokon ja Euroopan unionin ja sen jäsenvaltioiden välillä tehtyyn assosiaatiosopimukseen, joka on nyt ollut voimassa lähes kolme vuotta, sekä uusiin maatalousmyönnytyksiin, joista osapuolet neuvottelevat parhaillaan.
KIRJALLINEN KYSYMYS E-1256/03 esittäjä(t): Camilo Nogueira Román (Verts/ALE) komissiolle. Euroopan meriturvallisuusviraston sijoittaminen Galiciaan.



Virallinen lehti nro 280 E , 21/11/2003 s. 0121 - 0121



KIRJALLINEN KYSYMYS E-1256/03 esittäjä(t): Camilo Nogueira Román (Verts/ALE) komissiolle (3. huhtikuuta 2003) Aihe: Euroopan meriturvallisuusviraston sijoittaminen Galiciaan Galician hallitus on äskettäin ehdottanut Euroopan meriturvallisuusviraston sijoittamista Galiciaan. Aikooko komissio ehdottaa Galiciaa viraston sijaintipaikaksi ottaen huomioon Galician mannerten välisen meriliikenteen kannalta strategisen sijainnin Euroopassa ja Galiciaa viime vuosina koetelleet onnettomuudet? Loyola de Palacion komission puolesta antama vastaus (12. toukokuuta 2003) Komissio on vastaanottanut Galician hallituksen hakemuksen, jossa ehdotetaan Euroopan meriturvallisuusviraston sijoittamista Galiciaan. Tämä aloite on arvokas, mutta päätös viraston sijoittamisesta on neuvoston vastuulla. Koska neuvosto ei ole vielä päättänyt useiden yhteisön uusien virastojen sijoittamisesta (mukaan lukien meriturvallisuusvirasto), komissio on päättänyt sijoittaa kyseisen viraston väliaikaisesti omiin tiloihinsa Brysselissä.
KIRJALLINEN KYSYMYS E-0812/03

esittäjä(t): Maurizio Turco (NI), Marco Cappato (NI),Emma Bonino (NI), Marco Pannella (NI)ja Gianfranco Dell'Alba (NI) neuvostolle

(17. maaliskuuta 2003)

Aihe: Huumeiden vastainen taistelu Thaimaassa

YK:n UN Wire -nimisessä uutistiedotteessa 4. maaliskuuta 2003 julkaistun tiedon mukaan

- Thaimaan pääministeri Thaksin Shinawatra on myöntänyt, että maassa kuukausi sitten alkanutta huumeita vastaan suunnattua tehoiskua kovennetaan siitäkin huolimatta, että ilman oikeudenkäyntiä tapahtuvia teloituksia tutkiva YK:n erityistarkkailija, Asma Jahangir, on muiden ohella ilmaissut huolestumisesta raporteista, joiden mukaan ihmisiä on mielivaltaisesti teloitettu huumeiden vastaisen kampanjan aikana. Thaksin on eritoten uhonnut: Tehoiskusta tulee vielä ankarampi, minä takaan sen Älkää huolestuko. YK ei ole isäni. Jos he haluavat tulla, tulkoot. Jos he haluavat tehdä tarkastuksen, he voivat tehdä sen ihan vapaasti.

- Thaimaan pääministeri on myös myöntänyt, että yli 1 140 ihmistä on saanut surmansa tehoiskussa, joka alkoi 1. helmikuuta ja jonka on tarkoitus kestää kolme kuukautta. Poliisiviranomaiset ovat ilmoittaneet, että perjantaihin mennessä tehoiskussa oli pidätetty 29 501 epäiltyä ja että surmansa saaneista poliisit olivat itsepuolustukseksi tappaneet 31 ihmistä ja huumejengit olivat tappaneet loput. Hallituksen tiedottaja on lisäksi vakuuttanut, että mikään ei ole lain yläpuolella tässä kampanjassa.

Onko neuvosto ilmaissut Thaimaan viranomaisille EU:n huolestumisen heidän hallituksensa tukemista verilöylyistä huumeiden vastaisessa taistelussa? Onko neuvosto pyytänyt kyseistä hallitusta lopettamaan nämä laajamittaiset tappamiset, jotka ovat vastoin kaikkia kansainvälisesti tunnustettuja ihmisoikeuksia ja perusvapauksia?

Mihin asteittain koveneviin toimiin neuvosto aikoo ryhtyä, jos Thaimaan hallitus jatkaa verilöylyjä eikä välitä kansainvälisistä vaatimuksista niiden lopettamiseksi?

Onko neuvosto tietoinen, että Thaimaan tavoin myös Kiina, Malesia, Vietnam, Singapore, Kuwait, Iran, Filippiinit ja Indonesia soveltavat kuolemantuomiota huumerikoksiin? Pitäen erityisesti silmällä huhtikuussa 2003 pidettävää huumeita käsittelevää YK:n kokousta onko neuvosto samaa mieltä siitä, että eräs tapa edetä olisi muuttaa kansainvälisiä huumeita koskevia sopimuksia niin, että kuolemantuomio nimenomaisesti kiellettäisiin?

Vastaus

(21. heinäkuuta 2003)

1. Neuvosto on arvoisan parlamentin jäsenen tavoin huolestunut Thaimaan hallituksen äskettäisen huumeiden vastaisen kampanjan aikana tapahtuneesta huumeisiin liittyvien kuolemantapausten dramaattisesta kasvusta.

2. Neuvosto ilmoitti maaliskuussa 2003 Thaimaan hallitukselle luottamuksellisessa yhteydenotossa olevansa vakavasti huolestunut tilanteesta. Neuvosto seuraa tarkasti tämän ongelman kehittymistä ja päättää tarvittaessa asianmukaisista toimista, ellei tilanne parane.

3. Euroopan unioni on järjestelmällisesti ilmaissut kuolemanrangaistusta koskevan periaatteellisen vastustuksensa, huumeisiin liittyvät rikokset mukaan lukien, alueen muille maille ja aikoo tehdä niin jatkossakin.
KIRJALLINEN KYSYMYS E-0220/03 esittäjä(t): Marco Cappato (NI) neuvostolle. Huumeisiin liittyvä väkivallan lisääntyminen Boliviassa.



Virallinen lehti nro 280 E , 21/11/2003 s. 0041 - 0042



KIRJALLINEN KYSYMYS E-0220/03 esittäjä(t): Marco Cappato (NI) neuvostolle (3. helmikuuta 2003) Aihe: Huumeisiin liittyvä väkivallan lisääntyminen Boliviassa Kansainvälisen yhteisön pitäisi olla erityisen huolestunut Bolivian tilanteesta, koska kokan lehtien tapaisten perinteisten tuotteiden käyttöä suosivat alkuperäiskansanryhmät osoittavat mieltään hallitusta vastaan, joka rajoittaa jyrkästi niiden käyttöä. Boliviassa on viime päivinä ollut vakavia yhteenottoja poliisin ja armeijan ja mielenosoittajien, pääasiassa talonpoikien välillä, koska viimeksi mainitut ovat osoittaneet mieltään perinteisen viljelysten hävittämistä vastaan. Bolivian tiedotusvälineiden mukaan väkivalta on eskaloitunut niin, että mielenosoituksissa on kuollut ainakin 17 ihmistä, kymmeniä ihmisiä on loukkaantunut ja satoja ihmisiä on pidätetty. Onko neuvosto tietoinen hallituksen ja kokaviljelmien hävittämistä vastaan mieltään osoittavien alkuperäiskansanryhmien yhteenottojen eskaloitumisesta ja mihin toimiin neuvosto on ryhtynyt ja aikoo ryhtyä tukeakseen Bolivian viranomaisten toimia, jotka tähtäävät kokaviljelmien tuhoamiseen? Katsooko neuvosto, että on tullut aika korjata epäonnistumiset ja tuhoisat seuraukset, jotka huumeiden kieltäminen aiheuttaa sekä tuottajamaissa että kuluttajamaissa, ja että on tullut aika ehdottaa 16.17. huhtikuuta 2003 kokoontuvalle YK:n huumausainetoimikunnan ministerikokoukselle ryhtymistä toimiin, joilla huumaavia ja psykotrooppisia aineita koskevaa kolmea kansainvälistä yleissopimusta tarkistetaan siten, että niillä edistetään pragmaattisempaa suhtautumista huumekysymykseen? Vastaus (21. heinäkuuta 2003) Bolivian tilanteesta, johon arvoisa parlamentin jäsen viittaa, ei ole keskusteltu neuvostossa. Viljelmien hävittämisestä ja vaihtoehtoisesta viljelystä keskustellaan Euroopan unionin ja Andien maiden yhteisön seuraavassa korkean tason huumausainekokouksessa, joka pidetään 26.27. toukokuuta 2003 Cartagena de las Indiasissa, sekä laajemmissa puitteissa samassa kaupungissa 29.30. toukokuuta pidettävässä EU:n sekä Latinalaisen Amerikan ja Karibian alueen valtioiden välisessä huumausaineita käsittelevässä viidennessä korkean tason koordinointi- ja yhteistyökokouksessa. Vastaavasta kolmen kansainvälisen yleissopimuksen tarkistusprosessia koskevasta aloitteesta ei ole tähän mennessä keskusteltu neuvostossa.
KIRJALLINEN KYSYMYS E-0313/03 esittäjä(t): Proinsias De Rossa (PSE) komissiolle. EU:n lainsäädännön noudattaminen.



Virallinen lehti nro 280 E , 21/11/2003 s. 0048 - 0049



KIRJALLINEN KYSYMYS E-0313/03 esittäjä(t): Proinsias De Rossa (PSE) komissiolle (10. helmikuuta 2003) Aihe: EU:n lainsäädännön noudattaminen Voiko komissio yksilöidä, kuinka monta oikeustointa (esim. virallinen ilmoitus, perusteltu lausunto, kanteen nostaminen yhteisöjen tuomioistuimessa) se on käynnistänyt Irlantia vastaan EY:n perustamissopimuksen 10 artiklan johdosta siksi että Irlanti ei ole vastannut valituksia koskeviin komission tiedusteluihin tämän artiklan voimaantulosta lähtien? Voiko komissio täsmentää oikeustoimia koskevat yksittäiset valitukset, asiaa koskevan EU:n säädöksen, oikeustoimen ja käynnistämispäivämäärän? Romano Prodin komission puolesta antama vastaus (13. maaliskuuta 2003) Komissio kehottaa arvoisaa parlamentin jäsentä tutustumaan vuosikertomukseen yhteisön oikeuden soveltamisen valvonnasta vuonna 2001(1), joka on toimitettu Euroopan parlamentille. Tehokkuuteen ja taloudellisuuteen liittyvistä syistä komissio käyttää EY:n perustamissopimuksen 10 artiklaa ainoastaan lisäapuna. Yleensä komissio käyttää tätä oikeusperustaa vasta sen jälkeen, kun asianomainen jäsenvaltio on toistuvasti laiminlyönyt yhteistyövelvoitteensa. Irlanti ei kuitenkaan ole tehnyt näin kolmen viime vuoden aikana. (1) KOM(2002) 324 lopullinen.
KIRJALLINEN KYSYMYS E-0878/03 esittäjä(t): Graham Watson (ELDR) neuvostolle. Eläinten tainnuttaminen Kreikan teurastamoissa.



Virallinen lehti nro 280 E , 21/11/2003 s. 0109 - 0109



KIRJALLINEN KYSYMYS E-0878/03 esittäjä(t): Graham Watson (ELDR) neuvostolle (21. maaliskuuta 2003) Aihe: Eläinten tainnuttaminen Kreikan teurastamoissa Voiko komissio selvittää, millaisia tarkastuksia tehdään Kreikan teurastamoissa sen varmistamiseksi, että eläimet tainnutetaan ennen teurastamista EU:n säädösten mukaisesti? Vastaus (21. heinäkuuta 2003) Neuvosto antoi 22. joulukuuta 1993 eläinten suojelua teurastus- tai lopettamishetkellä koskevan direktiivin 93/119/EY(1), jonka tarkoituksena on antaa asiassa sitovat säännökset yhteisön tasolla. Mainitun direktiivin 5 artiklan 1 kohdan c alakohdassa ja sitä koskevassa liitteessä vahvistetaan ennen teurastusta ja lopettamista sovellettavat yleiset säännökset, joita jäsenvaltioiden on noudatettava, ja erityisesti sallittuja menettelyjä koskevat säännökset ja yksityiskohtaiset tainnuttamista koskevat vaatimukset. Neuvosto muistuttaa lisäksi, ettei neuvoston tehtäviin kuulu valvoa, että jäsenvaltiot noudattavat yhteisön lainsäädäntöä, vaan sitä koskeva toimivalta kuuluu EY:n perustamissopimuksen mukaan komissiolle. (1) EYVL L 340, 31.12.1993, s. 21, suomenkielinen erityispainos Alue 3 Nide 55 s. 0194.
KIRJALLINEN KYSYMYS E-1813/03 esittäjä(t): José Ribeiro e Castro (UEN) komissiolle. Portugalilaiset työntekijät Yhdistyneessä kuningaskunnassa.



Virallinen lehti nro 280 E , 21/11/2003 s. 0183 - 0184



KIRJALLINEN KYSYMYS E-1813/03 esittäjä(t): José Ribeiro e Castro (UEN) komissiolle (2. kesäkuuta 2003) Aihe: Portugalilaiset työntekijät Yhdistyneessä kuningaskunnassa Viimeaikaisten uutisten mukaan brittiläinen kansalaisjärjestö Citizen's Advice on esittänyt eräälle Britannian parlamentin tutkimusvaliokunnalle raportin, jossa paljastetaan portugalilaisten työntekijöiden hyväksikäyttö Yhdistyneessä kuningaskunnassa. Raportin mukaan portugalilaiset ja brittiläiset työvoiman välitystoimistot käyttävät häikäilemättä hyväkseen tuhansia portugalilaisia maatalous- ja teollisuustyöntekijöitä. Ne käyttävät pelottelukeinona työn ja majoituksen kytkemistä toisiinsa ja pakottavat työntekijät epäinhimillisiin oloihin uhkaamalla heitä häädöllä. Tietojen mukaan heitä on majoitettu konteissa ja asuntovaunuissa ilman juoksevaa vettä tai muissa alivuokralaisasumuksissa. Kaikki majoituspaikat on ahdettu tupaten täyteen ja työntekijät joutuvat itse maksamaan yöpymisestään. Lounais-Englannissa Bristolissa samaan taloon oli sullottu 27 ihmistä, joka huoneessa asui seitsemän ihmistä ja heitä varten oli vain kaksi patjaa. Citizen's Advicen mukaan ongelma on levinnyt koko maahan, mutta pahin tilanne on East Anglian alueella, Lontoosta koilliseen, jonne on keskittynyt suuri määrä maatiloja ja elintarviketehtaita, samoin kuin Pohjois-Irlannissa sekä Walesissa. - Mitä tietoja komissiolla asiasta? - Mihin toimiin se on ryhtynyt tai aikoo ryhtyä yhdessä Ison-Britannian viranomaisten kanssa tilanteen ratkaisemiseksi? - Harkitseeko komissio mahdollisuutta avustaa näitä työntekijöitä, mikäli tiedot vahvistetaan ja tilanne jatkuu entisenlaisena? Anna Diamantopouloun komission puolesta antama vastaus (15. heinäkuuta 2003) Komissiolla ei ole tietoja parlamentin jäsenen kuvaamista tapahtumista. Vaikka komissio pahoitteleekin sitä, että kyseisenlaisia tilanteita saattaa syntyä, komissio voi puuttua niihin vain siinä tapauksessa, että niiden yhteydessä rikotaan yhteisön lainsäädäntöä. Kysymyksen perusteella ei voida selvästi päätellä, kuuluvatko kuvatut tapaukset palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16 päivänä joulukuuta 1996 annetun Euroopan parlamentin ja neuvoston direktiivin 96/71/EY(1) soveltamisalaan. Direktiivin mukaan toiseen jäsenvaltioon työhön lähetetyille työntekijöille on taattava eräiden seikkojen osalta kyseisessä jäsenvaltiossa vahvistetut työehdot ja -olot. Nämä toiseen jäsenvaltioon työhön lähetettyjen työntekijöiden suojelusta annetut säännökset samoin kuin muutkaan yhteisön säännökset tai määräykset eivät kuitenkaan koske työntekijöiden majoittamista. Muutenkin kyseisten säännösten noudattamisen valvominen kuuluu ensisijaisesti toimivaltaisille kansallisille oikeus- tai muille viranomaisille, jos taho, joka katsoo oikeuksiaan loukatun, kääntyy asianomaisten viranomaisten puoleen. (1) EYVL L 18, 21.1.1997.
KIRJALLINEN KYSYMYS E-0469/03 esittäjä(t): Juan Naranjo Escobar (PPE-DE) komissiolle. Siirtyminen euroon.



Virallinen lehti nro 280 E , 21/11/2003 s. 0056 - 0056



KIRJALLINEN KYSYMYS E-0469/03 esittäjä(t): Juan Naranjo Escobar (PPE-DE) komissiolle (20. helmikuuta 2003) Aihe: Siirtyminen euroon Euro otettiin käyttöön vuosi sitten. Uuteen rahayksikköön sopeuduttiin nopeasti käytännössä, mutta henkisesti euron käyttöön ei ole vielä siirrytty. Suurin osa euroalueen kansalaisista laskee edelleen hinnat kansallisina valuuttoina. Maksut suoritetaan ainoastaan euroina, mutta euroalueen kansalaiset eivät ole kuitenkaan unohtaneet entisiä valuuttojaan. Suurin osa euron käyttäjistä ei ole vielä henkisesti sopeutunut muutokseen. Onko komissiolla konkreettisia ehdotuksia, joiden avulla helpotettaisiin kansalaisten henkistä sopeutumista euron käyttöön? Pitääkö komissio myönteisenä hintojen merkitsemistä kahdella tavalla? Aikooko komissio suositella kyseistä käytäntöä rahaliiton jäseniksi myöhemmin liittyville valtioille? Pedro Solbes Miran komission puolesta antama vastaus (26. maaliskuuta 2003) Komissio on arvoisan parlamentin jäsenen kanssa yhtä mieltä siitä, että kansalaisten henkinen siirtyminen euron käyttöön tapahtuu vähitellen. Komission säännöllisesti tekemä eurobarometrikysely osoitti marraskuussa 2002, että 42,2 prosenttia euroalueen vastaajista laskee useimmiten euroina ostaessaan jokapäiväisiä tavaroita. Sitä vastoin 32,4 prosenttia ilmoitti edelleen ajattelevansa useammin kansallisessa valuutassa. Nämä luvut ovat merkittävästi pienemmät isojen ostosten (esim. talo tai auto) ollessa kyseessä. Näissä tapauksissa keskimäärin vain 12,5 prosenttia euroalueen vastaajista laskee useimmiten euroina. Komissio myöntää, että täydellinen henkinen siirtyminen euroon vie väistämättä jonkin aikaa. Tämän prosessin nopeuttamiseksi komissio on kuitenkin tuoreessa tiedonannossaan(1) suosittanut yhteisymmärryksessä kaupan etujärjestön EuroCommercen kanssa asianomaisia aloja luopumaan asteittain kaksoishinnoittelusta 30. kesäkuuta 2003 mennessä ja tiedottamaan asiakkaille muutoksesta hyvissä ajoin. (1) Vuosi euroseteleiden ja -kolikoiden käyttöönotosta, KOM(2002) 747 lopullinen, 19.12.2002.